Drahí bratia a sestry, veriaci farnosti Motešice a filiálok : Horné Motešice, Neporadza, Peťovka a Petrova Lehota.

Chcel by som Vás pozdraviť a popriať vám veľa milosti. Zároveň Vás chcem ako Váš kňaz a miestny duchovný, povzbudiť a pozvať na nedeľné slávenie svätej omše. Naša kresťanská viera nás vyzýva vzdávať Bohu chválu a oslavovať jeho meno. Najväčšou oslavou Boha je byť v nedeľu na celej svätej omši. Vo svätej omši prichádza na oltár živý Boh, ktorý chce byť v mojom vnútri. Tu vzdávame Trojjedinému Bohu chválu a vďaku. Pán Ježiš v evanjeliu hovorí : *Nemyslite si, že som prišiel zrušiť Zákon alebo Prorokov; neprišiel som ich zrušiť, ale naplniť. Mt 5,17*  A my vieme, že tretí Boží príkaz znie : *Spomeň na sobotňajší deň, aby si ho zasvätil! Šesť dní budeš pracovať a tvoriť všetky svoje diela, siedmy deň je však sobota Pána, tvojho Boha*. (Ex 20, 8-10). U nás kresťanov je to nedeľa, kedy Pán vstal zmŕtvych a vystúpil do neba.

Drahí farníci, každý jeden z nás chce byť požehnaný Bohom. Chce, aby jeho rodina bola zdravá, aby deti boli dobré a aby v rodine nechýbal pokoj. Tento pokoj nám môže do srdca priniesť iba Ježiš Kristus, ktorý hovorí, že je Pokoj. Iba Boh môže ľudské srdce naozaj premeniť a naplniť. Dnešná doba je veľmi ťažká. Neustále sme svedkami, ako sa rodiny rozpadajú, aké napätie je v rodinách, ako sa ľudia od seba navzájom odsudzujú. Príčin je veľa, ako upozorňujú mnohí psychológovia, psychiatri i duchovní. Avšak hlavnou príčinou je odlúčenie sa od Boha. Ak je Boh pozvaný do našej rodiny, do manželstva, ak je naša viera živá, tak Boh sa vo veľkodušnosti prevýšiť nedá. Vtedy naozaj spoznáme, ako veľmi Boh človeka miluje a ako človeka premieňa. Istotne by sa dalo toho napísať veľmi veľa, veď o Bohu a jeho vzťahu ku nám sa dá hovoriť nekonečne......

Na záver Vás chcem pozvať, povzbudiť a ponúknuť Vám spoločenstvo viery a lásky. Ponúkam duchovné vedenie, modlitby za uzdravenie, oslobodenie a požehnanie. Boh nikoho neťahá, ale dáva slobodu rozhodnúť sa, či ho prijmem, alebo nie. Možno si niektorí poviete, ale čo povedia druhí, že do kostola sme nechodili a teraz sme tam... Chcel by som Vás poprosiť: nedajte sa odradiť nikým a ničím, ani rečami iných ľudí. Pozýva nás Ježiš Kristus a preto nech nás názor iného človeka neovplyvňuje.

S pozdravom Vás žehná : V mene Otca i Syna i Ducha Svätého Váš farár

Miroslav Kukla. farár

**Sväté omše sú v našej farnosti takto :**

**Petrova Lehota: So 18.00 Ut 18.00**

**Peťovka : So 17.00 (raz mesačne)**

**Neporadza : Ne 8.00, Po 18.00, Štv. 7.30**

**Horné Motešice : Ne 9.15, Pia 18.00 (celo farská adorácia, chvála, zvelebenie Boha)**

**Dolné Motešice : Ne 10.30, St. 18.00**